സാമൂഹ്യവിരുദ്ധശല്യം : യുവതിക്കും കുട്ടികള്ക്കും പൊലീസ് സംരക്ഷണം നല്കാന് ഉത്തരവ് കൊച്ചി കൊല്ലത്ത് സാമൂഹ്യവിരുദ്ധരുടെ ശല്യംമൂലം യുവതിക്കും കുട്ടികള്ക്കും വീട്ടില് താമസിക്കാന് കഴിയാനാകുന്നില്ലെന്ന മാധ്യമവാര്ത്തയെത്തുടര്ന്ന് കുടുംബത്തിന് പൊലീസ് സംരക്ഷണം നല്കാന് ഹൈക്കോടതി ഉത്തരവിട്ടു. ജില്ലാ പൊലീസ് മേധാവി റിപ്പോര്ട്ട് നല്കണം. സംഭവത്തില് സ്വമേധയാ കേസെടുക്കാന് ജസ്റ്റിസ് ദേവന് രാമചന്ദ്രന് ചീഫ് ജസ്റ്റിസിന്റെ അനുമതി തേടി. ഇരവിപുരത്തെ സുനാമി ഫ്ലാറ്റില് താമസിക്കുന്ന യുവതിക്കും മക്കള്ക്കും സാമൂഹ്യവിരുദ്ധ ഉപദ്രവംമൂലം വീട്ടില് താമസിക്കാന് പറ്റാത്ത സാഹചര്യമുണ്ടായെന്നാണ് വാര്ത്ത. വീടുകയറി ആക്രമണമുണ്ടായതായും രാത്രി വാതിലില് മുട്ടുകയും വൈദ്യുതി വിച്ഛേദിക്കുകയും ചെയ്യുന്നുവെന്നും യുവതിയും മക്കളും രാത്രി വീട്ടില് താമസിക്കാന് കഴിയാതെ ട്രെയിനില് ടിക്കറ്റെടുത്ത് യാത്ര ചെയ്താണ് നേരംവെളുപ്പിക്കുന്നതെന്നും വാര്ത്തയിലുണ്ട്. മകളെ അപമാനിക്കുന്ന വീഡിയോ എടുത്ത് പ്രചരിപ്പിച്ചത് ചോദ്യം ചെയ്തതോടെ വീടുകയറി ആക്രമിച്ചെന്നും അറസ്റ്റിലായ പ്രതി ജാമ്യത്തിലിറങ്ങിയെന്നും ഭീഷണിക്കും ശല്യപ്പെടുത്തലിനും കുറവില്ലെന്നും യുവതി പറഞ്ഞതായാണ് മാധ്യമവാര്ത്തകള്. കോളനി നിവാസികളുമായ തര്ക്കമാണ് നിലവിലുള്ളതെന്നും പരാതികളില് കേസ് രജിസ്റ്റര് ചെയ്ത് അന്വേഷണം നടത്തിവരികയാണെന്നും പരാതി ഉയര്ന്നപ്പോഴെല്ലാം വനിതാ പൊലീസ് അടങ്ങുന്ന പൊലീസ് സംഘം സ്ഥലത്തെത്തി അടിയന്തര നടപടി സ്വീകരിച്ചതായും പൊലീസ് അറിയിച്ചു.